L'orquestra Panorama i tributs de Camela i Alejandro Sanz protagonitzaran les festes patronals de Xirivella juntament amb els actes tradicionals
19 de juliol de 2024

La gira IA Tour de l'Orquestra Panorama, una de les més conegudes a nivell nacional, farà parada a Xirivella el pròxim 5 de setembre amb un espectacular xou en el qual participa una vintena de músics, ballarins i acròbates. Ho farà dins de les festes patronals de la Verge de la Salut, que se celebraran del 30 d'agost al 22 de setembre i que també inclouen les festes del barri de Sant Ramon i de l'avinguda de la Pau. Paqui Bartual, alcaldessa i regidora de Festes, va revelar els aspectes més destacats de la programació de les festes en l'última reunió de Foro Festa, l'espai en el qual s'aglutinen totes entitats festeres de la localitat.

“Xirivella tornarà a vibrar amb una programació de festes en la qual portem molt temps treballant i en la qual comptem amb la participació de les associacions festives del municipi. Enguany ve plena de grans espectacles i amb esdeveniments carregats de tradició i altres pensats perquè els disfruten totes les edats”, assegura Paqui Bartual, alcaldessa de Xirivella.

La música tindrà un protagonisme destacat i a més de l'Orquestra Panorama, també hi haurà un tribut a Camela i un altre a Alejandro Sanz i s'incorporarà una actuació, la de l'espectacle Parapa, a la sempre multitudinària Marxa de colors. Per als més xicotets s'ha preparat un musical protagonitzat per Gisela, participant d'OT1.

La programació d'enguany tindrà importants novetats. El Paelleando continuarà creixent i en aquesta edició s'augmentarà en 100 parcel·les més. D'esta manera, el 14 de setembre es reuniran als carrers de la localitat més de 5.000 persones al voltant de les paelles. Hi haurà un ‘Ball del foc’ en el qual un correfocs recorrerà els carrers de la localitat des de l'església de la Verge de la Salut fins a la plaça Gerardo Garcés, recuperant la tradició d'encendre el foc amb la flama d'un ciri de l'altar del santuari. També serà novetat la coetà, a càrrec dels Coeters de Xirivella, que es dispararà després del pregó dels Clavaris de la Verge de la Salut amb el qual s'iniciaran les festes.

Durant la reunió amb Foro Festa també es va donar a conéixer el cartell que anunciarà les festes patronals, que és obra de l'artista xirivellera Sheila Moreno i que resumeix els moments més significatius de les festes de la localitat.